Լրատվության չափանիշներով տարածված լուրը պրիմիտիվ ապատեղեկատվություն էր, քանի որ հենց միայն ՀՀ քննչական կոմիտեի հաղորդագրություններից տեղյակ ենք, որ ՀՀ քննչական կոմիտեում նախաքննություն է ընթանում, փորձաքննություններ են կատարվում, Պերմյակովի հանցակից-զինակիցներին են հարցաքննում, Ավետիսյանների հարազատները ճանաչվեցին տուժողի իրավահաջորդներ, նրանց փաստաբաններ են նշանակվում եւ ընդգրկվում գործի քննությանը… Իսկ ամենաէականը՝ դեռ չկա նույնիսկ սպանդի հիմնական վարկած, էլ ուր մնաց վարկածի ապացույցները բավարար գնահատվեն, եւ մեղադրական եզրակացության մասին խոսք գնա: Նման վայրագ, տարօրինակ եւ անվերջ մութ կետեր ունեցող հանցագործության բացահայտումը չի կարող երկու-երեք շաբաթ տեւել: Երկու-երեք ամսում ավարտելն էլ վերերկրային արագություն կլինի: Հետեւաբար, տարածված լուրը ապատեղեկատվություն էր, որ սեփական բթամտությունից կամ ուշագրավ նյութ հրապարակելու մարմաջից Рашка-ական մի կայք կարող էր տարածել: Մանավանդ, որ ստախոսության որակներով ռուսական լրատվամիջոցները Կրեմլի հետ են մրցում: